Bratislava 22. marca 2011                          
                                                                                                   Číslo: 2011-4955/11036:4-071

	Vážený pán rektor,

listom č. CD-2009-35147/36606-1:071 z 8. októbra 2009 bola Katolícka univerzita v Ružomberku vyzvaná na prijatie opatrení na odstránenie nedostatkov, ktoré boli zistené v rámci komplexnej akreditácie činností vysokej školy a ktoré bránili tomu, aby bola vysoká škola naďalej začlenená medzi univerzitné vysoké školy. 

Katolícka univerzita v Ružomberku podľa § 85 ods. 2 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov predložila správu o výsledku prijatých opatrení. Následne bolo Akreditačnou komisiou, poradným orgánom vlády SR, zabezpečené overenie tohto výsledku. Akreditačná komisia na svojom 57. zasadnutí konanom v dňoch 23. – 25. februára 2011 v Žiline  konštatovala, že uvedená vysoká škola prijala v stanovenej lehote dostatočné opatrenia na odstránenie nedostatkov, ktoré sa týkali nesplnenia kritérií pre zaradenie medzi univerzitné vysoké školy. Zároveň navrhla svojim uznesením 57.6.3 zverejneným v zápise z príslušného zasadnutia Akreditačnej komisie ponechať pôvodné začlenenie Katolíckej univerzity v Ružomberku.

Vážený pán rektor, je mi potešením oznámiť Vám, že Katolícka univerzita v Ružomberku zostáva naďalej univerzitnou vysokou školou.

S úctou  

	Eugen Jurzyca, v. r.

Vážený pán
prof. Tadeusz Zasępa, PhD.
rektor
Katolícka univerzita v Ružomberku
Námestie Andreja Hlinku 60
034 01  Ružomberok